3.  การประกอบธุรกิจของแต่ละสายผลิตภัณฑ์

1.  ลักษณะผลิตภัณฑ์หรือบริการ

[]บริษัทฯให้บริการประกอบแผงวงจรอิเลคทรอนิคส์ ที่ครบวงจร เพื่อสนองความพึงพอใจสูงสุด
แก่ลูกค้า โดยในการประกอบแผงวงจรอิเลคทรอนิคส์นั้น บริษัทฯเป็นผู้จัดหาวัตถุดิบ Components)
ตามคุณสมบัติที่ลูกค้ากำหนด หรือลูกค้าอาจจัดส่งวัตถุดิบให้ก็ได้
บริษัทดำเนินการประกอบแผงวงจรอิเลคทรอนิคส์ตามแบบที่ลูกค้ากำหนดและบริษัทฯมีบริการปรับปรุงแบบผลิตภัณฑ์
(Design for Manufacturing) แก่ลูกค้า เพื่อปรับปรุงคุณภาพประสิทธิภาพการผลิต
และลดต้นทุนการผลิตสำหรับลูกค้า นอกจากนี้บริษัทฯยังสามารถออกแบบ Functional Tester
เพื่อใช้ในการทดสอบแผงวงจรอิเลคทรอนิคส์ เพื่อให้เป็นไปตามความต้องการของลูกค้า

[]บริษัทฯสามารถให้บริการประกอบแผงวงจรอิเลคทรอนิคส์ สำหรับผลิตภัณฑ์อิเลคทรอนิคส์ต่างๆ
ได้หลากหลายประเภท โดยลักษณะแผงวงจรอิเลคทรอนิคส์ ที่บริษัทฯประกอบอยู่ในปัจจุบัน
สามารถแบ่งแยกได้ตามการใช้งานของผลิตภัณฑ์ต่างๆ ดังนี้

- อุปกรณ์อุปโภคบริโภค (Consumer Electronic) เช่น แผงวงจรในเครื่องปรับอากาศ,
เครื่องซักผ้า อื่นๆ

- อุปกรณ์ควบคุม ตรวจวัดต่างๆ (Industrial Control Measuring) เช่น
เครื่องควบคุมอุณหภูมิ

- อุปกรณ์พิเศษ (Special products)

นอกจากประกอบแผงวงจรอิเลคทรอนิคส์ เพื่อใช้ในผลิตภัณฑ์ต่างๆ ดังกล่าวข้างต้นแล้ว
บริษัทฯยังให้บริการประกอบผลิตภัณฑ์อิเลคทรอนิคส์สำเร็จรูป (Box Build Products)
ทั้งนี้เพื่อให้การบริการที่ครบวงจรแก่ลูกค้า

ปัจจุบันการประกอบแผงวงจรอิเลคทรอนิคส์ของบริษัทฯ ใช้เทคโนโลยี 3 แบบคือ SMT (Surface
Mount), PTH (Plated Through Hole) , COB (Chip on Board) และ Flip Chip
โดยที่การผลิตของบริษัทฯจะแบ่งออกเป็น 2 ส่วนใหญ่ๆ คือ
ส่วนการใช้เครื่องจักรในการวางอุปกรณ์อิเลคทรอนิคส์ และส่วนการใช้แรงงานคนในการประกอบ
และการตรวจสอบคุณภาพการผลิต เทคโนโลยีแบบ SMT (Surface Mount)
เป็นเทคโนโลยีที่ใช้ในการเชื่อมต่อวงจรไฟฟ้าของอุปกรณ์อิเลคทรอนิคส์
และอุปกรณ์อื่นๆลงบนผิวหน้าของแผงวงจรพิมพ์ (Printed Circuit Board - PCB)
ซึ่งเป็นการพัฒนาเทคโนโลยีการประกอบแผงวงจรไฟฟ้าจากการเสียบทะลุเข้าไปในแผงวงจรพิมพ์
(PTH) เทคโนโลยี SMT จะมีประโยชน์ทั้งทางด้านการออกแบบ และการผลิต
โดยจะสามารถประหยัดพื้นที่ ในการประกอบชิ้นส่วนอิเลคทรอนิคส์ บนแผงวงจรพิมพ์ เทคโนโลยีแบบ
PTH (Plated Through Hole) PTH เป็นเทคโนโลยีซึ่งประกอบชิ้นส่วนอิเลคทรอนิคส์
เสียบทะลุไปในรูของแผงวงจรพิมพ์เทคโนโลยีแบบ PTH นี้ จะเป็นที่นิยมในการผลิตผลิตภัณฑ์
ที่ไม่มีข้อจำกัดในเรื่องพื้นที่ โดยปกติชิ้นส่วนอิเลคทรอนิคส์ของผลิตภัณฑ์ ที่ใช้เทคโนโลยี PTH
จะมีราคาที่ต่ำกว่า เมื่อเทียบกับชิ้นส่วนผลิตภัณฑ์ ที่ใช้เทคโนโลยี SMT เทคโนโลยีแบบ COB (Chip
on Board) COB
เป็นเทคโนโลยีที่ประกบเชื่อมอุปกรณ์สารกึ่งตัวนำแบบวงจรรวมเข้ากับแผงวงจรพิมพ์โดยตรง
การผลิตสินค้าโดยใช้เทคโนโลยีประเภทนี้ จะเป็นที่นิยมสำหรับผลิตภัณฑ์ ที่มีข้อจำกัดในด้านพื้นที่
โดยปกติต้นทุนการผลิตมักจะต่ำกว่าเมื่อเปรียบเทียบกับต้นทุนการผลิตผลิตภัณฑ์ที่ใช้ Pre - package
IC ซึ่งมีขนาดใหญ่กว่า และราคาสูงกว่า เทคโนโลยีแบบ Flip Chip เป็นเทคโนโลยีการประกอบ
IC Chip ที่มีขนาดเล็กมาก เข้ากับแผงวงจร

พิมพ์โดยตรง การผลิตสินค้าโดยใช้เทคโนโลยีประเภทนี้
จะเป็นที่นิยมสำหรับผลิตภัณฑ์ที่มีเทคโนโลยี่สูง มีการส่งผ่านข้อมูลปริมาณมากด้วยความเร็วสูง
มีข้อจำกัดในด้านพื้นที่มากๆ เช่นโทรศัพท์มือถือ คอมพิวเตอร์มือถือ เครื่องเล่น MP3 เป็นต้น
เนื่องจากผลิตภัณฑ์ที่ประกอบมีขนาดเล็กมาก ดังนั้นเครื่องจักรและอุปกรณ์ จึงต้องมีความเที่ยงตรง
และแม่นยำเป็นพิเศษ นอกจากนี้
บริษัทฯมีกรรมวิธีการผลิตเฉพาะอย่างสำหรับผลิตภัณฑ์ที่มีคุณสมบัติเฉพาะ ได้แก่ Chemical
Compound Encapsulation ซึ่งเป็นกระบวนการเคลือบแผงวงจรอิเลคทรอนิคส์
ที่ประกอบเสร็จแล้วด้วยสารเคมีต่างๆ เช่น Epoxy, Polyurethane หรือสารกันความชื้นอื่นๆ
เป็นต้น เพื่อป้องกันผลกระทบจากสิ่งแวดล้อม (Harsh Environment) เช่น แรงกระแทก
ความชื้น และการเปลี่ยนแปลงอุณหภูมิ เป็นต้น การประกอบแผงวงจรอ่อน (Flexible Circuit)
ซึ่งเป็นการประกอบแผงวงจรที่ต้องใช้ความละเอียดอ่อน
และเทคนิคการผลิตที่พิเศษกว่าการประกอบแผงวงจรโดยทั่วไป

2.  การตลาดและภาวะการแข่งขัน

นโยบายทางการตลาด

กลยุทธ์การแข่งขัน

บริษัทจะเน้นการให้บริการที่ครบวงจรและสนองความต้องการเพื่อให้เกิดความพึงพอใจสูงสุดแก่
ลูกค้า โดยเน้นความร่วมมือกับลูกค้าในระยะยาว โดยกลยุทธ์ทางการตลาด สามารถสรุปได้ดังนี้

1.  บริษัทจะเน้นการผลิตผลิตภัณฑ์ที่หลากหลาย โดยมุ่งที่จะสนองความต้องการแก่กลุ่มลูกค้า
    เป้าหมายอย่างครบถ้วน
    อย่างไรก็ตามบริษัทจะไม่เน้นการผลิตผลิตภัณฑ์ที่มีการเปลี่ยนแปลงอย่างรวดเร็วซึ่งจะทำให้บริษัทมีความเสี่ยงทางธุรกิจสูง

2.  บริษัทจะเน้นการให้บริการที่ครบวงจรและบริการที่มีมูลค่าเพิ่มแก่ลูกค้า
    โดยในปัจจุบันบริษัทได้เริ่มให้บริการการออกแบบผลิตภัณฑ์เพื่อการผลิต (Design for
    Manufacturing)
    เพื่อปรับปรุงแบบของผลิตภัณฑ์ให้มีต้นทุนการผลิตที่ต่ำลงและเพิ่มกำไรส่วนเพิ่มจากการขาย
    โดยยังคงคุณสมบัติและลักษณะการใช้งานของผลิตภัณฑ์ตามความต้องการของลูกค้า

3.  การเพิ่มช่องทางการจำหน่ายที่มีประสิทธิภาพ
    เพื่อช่วยให้บริษัทสามารถขยายฐานลูกค้าได้อย่างมีประสิทธิภาพและรวดเร็วยิ่งขึ้นและกระจายกลุ่มลูกค้าไปยังตลาดอื่นๆ
    เช่น ตลาดสหรัฐอเมริกา ตลาดยุโรป ให้มากขึ้น
    ดังนั้นบริษัทจะดำเนินการแต่งตั้งตัวแทนจำหน่ายในสหรัฐอเมริกาและยุโรปเพิ่มขึ้น
    รวมทั้งการพัฒนาการขายโดยใช้เทคโนโลยีใหม่ๆ

4.  บริษัทจะมุ่งสร้างความสัมพันธ์ระยะยาวกับลูกค้า
    โดยบริษัทได้จัดให้เจ้าหน้าที่ทางการขายและตลาดของบริษัทรับผิดชอบดูแลและรับทราบข้อมูลของลูกค้าแต่ละรายอย่างใกล้ชิด
    เพื่อมุ่งให้บริการแก่ลูกค้าอย่างมีประสิทธิภาพ และเป็นที่เชื่อถือไว้วางใจแก่ลูกค้า

5.  บริษัทจะมุ่งการพัฒนามาตรฐานคุณภาพสินค้าอย่างต่อเนื่อง รวมทั้งพัฒนาประสิทธิภาพการผลิต
    และเทคโนโลยีการผลิตให้สอดคล้องกับความต้องการของลูกค้า
    เพื่อผลิตสินค้าที่มีคุณภาพตามความต้องการของลูกค้าในต้นทุนที่แข่งขันได้ในตลาด
    อันจะทำให้บริษัทสามารถขยายฐานลูกค้าและสามารถรักษาลูกค้าเดิมไว้ได้อย่างต่อเนื่อง

กลุ่มลูกค้าเป้าหมาย

กลุ่มลูกค้าเป้าหมายของบริษัท คือ เจ้าของยี่ห้อสินค้า (Original Brand Name Producer)
ผู้ผลิตสินค้าต้นแบบ (Original Equipment Manufacturer)
หรือผู้ออกแบบผลิตภัณฑ์อิเลคทรอนิคส์ (Design House)
โดยจะมุ่งเน้นผู้ผลิตที่ผลิตผลิตภัณฑ์ตอบสนองตลาดเฉพาะ (Niche Market)

การจำหน่ายและช่องทางการจำหน่าย

บริษัทมีการจำหน่ายสินค้าส่วนใหญ่โดยตรงให้แก่ลูกค้าต่างประเทศ และรวมถึงการส่งออกทางอ้อม
เป็นสัดส่วนรวมประมาณร้อยละ 97.47 ของยอดขายรวม
ที่เหลือเป็นการจำหน่ายแก่ลูกค้าในประเทศ

ลักษณะของลูกค้า

ลูกค้าของบริษัทและบริษัทย่อยจะเป็น เจ้าของยี่ห้อสินค้า
ผู้ผลิตสินค้าต้นแบบหรือผู้รับจ้างออกแบบผลิตภัณฑ์อิเลคทรอนิคส์
โดยส่วนใหญ่เป็นลูกค้าที่มีความสัมพันธ์กับบริษัทมาไม่น้อยกว่า 4 ปี

(2) ภาวะอุตสาหกรรมและการแข่งขัน

ภาวะอุตสาหกรรม

ตลาดทางด้านการผลิตชิ้นส่วนอิเลคทรอนิคส์และผลิตภัณฑ์อิเลคทรอนิคส์ตามความต้องการของลูกค้ามีแนวโน้มการเจริญเติบโตขึ้นอีก
ทั้งนี้มีปัจจัยต่าง ๆ ในการพิจารณาดังนี้

1.  การเจริญเติบโตจากความต้องการของผลิตภัณฑ์อิเลคทรอนิคส์ ซึ่งมีมากขึ้นเรื่อยๆ
    เนื่องจากผลิตภัณฑ์หลายอย่างได้มีการเปลี่ยนมาใช้วงจรอิเลคทรอนิคส์
    เพื่อให้การทำงานมีประสิทธิภาพมากขึ้น
    ซี่งทำให้ตลาดโดยรวมของผลิตภัณฑ์อิเลคทรอนิคส์โตขึ้นทุกปี

2.  การผลิตอุปกรณ์อิเลคทรอนิคส์มีความสลับซับซ้อนมากขึ้นเรื่อย ๆ
    เนื่องจากความต้องการของผู้บริโภคซึ่งต้องการอุปกรณ์ที่มีประสิทธิภาพสูงแต่ขนาดเล็กลง
    ทำให้ผู้ออกแบบผลิตภัณฑ์จำเป็นที่จะต้องใช้ผู้ผลิตที่มีความสามารถสูงและมีความเชื่อถือได้ในการผลิตชิ้นส่วนอิเลคทรอนิคส์
    ซึ่งมักจะเป็นหัวใจของผลิตภัณฑ์ดังกล่าว
    ดังนั้นจึงมีความจำเป็นที่จะต้องใช้ผู้ผลิตที่มีความชำนาญเฉพาะทางในการทำการผลิตผลิตภัณฑ์เพื่อให้มีคุณภาพสูง

3.  การใช้บริการรับจ้างผลิต (Electronic Manufacturing Services)
    ในการผลิตผลิตภัณฑ์นั้น จะเป็นการช่วยลดต้นทุนให้กับเจ้าของผลิตภัณฑ์
    โดยที่เจ้าของผลิตภัณฑ์สามารถมุ่งเน้น
    ในด้านของการออกแบบและการขายซึ่งเป็นหัวใจในความสำเร็จของธุรกิจ

4.  การใช้ผู้รับจ้างผลิตจะทำให้สามารถผลิตผลิตภัณฑ์ได้ในต้นทุนที่ต่ำกว่า เนื่องจากการเกิด
    economy of scale ในการผลิตผลิตภัณฑ์หลายๆ ชนิดให้กับลูกค้าหลายราย
    ทำให้ผู้ผลิตสามารถใช้งานเครื่องจักรต่างๆ ได้อย่างเต็มที่
    ซึ่งจะมีต้นทุนที่ต่ำกว่าการที่เจ้าของผลิตภัณฑ์ผลิตเอง
    นอกจากนี้ยังเป็นการสามารถผลิตอุปกรณ์โดยไม่ต้องคำนึงถึงความเปลี่ยนแปลงตามฤดูกาลของผลิตภัณฑ์อีกด้วย
    ซึ่งหากเจ้าของผลิตภัณฑ์ผลิตเองจะมีปัญหาเรื่องกำลังการผลิตไม่พอในช่วงซึ่งมีความต้องการสูงและกำลังการผลิตมากเกินไปสในช่วงซึ่งมีความต้องการต่ำ

จากการศึกษาของ Electronic Trend Publication
ได้ระบุว่าการผลิตอิเลคทรอนิคส์ในตลาดโลกมีมูลค่า 923 พันล้านเหรียญสหรัฐ
และในปัจจุบันมีอยู่ประมาณ ¼ หรือ 223 พันล้านเหรียญสหรัฐ ซึ่งใช้บริการ EMS (Electronic
Manufacturing Supplier) อยู่ และความต้องการใช้ EMS ก็มีมากขึ้นทุกปีด้วย
โดยมีการคาดคะเนว่าในปี 2011 การใช้บริการของ EMS จะมีมากเกิน 1 ใน 3 หรือประมาณ
442 พันล้านเหรียญของการผลิตผลิตภัณฑ์อีเล็คทรอนิกส์ในตลาดโลกทั้งหมด ซึ่งคาดว่าจะเติบโตถึง
1.3 หมื่นล้านเหรียญในปี 2011 ดังนั้น
บริษัทยังคงเชื่อมั่นว่าแนวโน้วของอุตสาหกรรมอิเลคทรอนิคส์จะสามารถเติบโตไปได้อีกหลายปีในอนาคต

แนวโน้มอุตสาหกรรม

แนวโน้มของอุตสาหกรรมอิเลคทรอนิคส์ในปี 2550 มีแนวโน้มปรับตัวเพิ่มขึ้นร้อยละ 10
โดยเฉพาะภาคการส่งออกทำให้อาจมีการเพิ่มกำลังการผลิตในชิ้นส่วนหลักที่มีการส่งออกมากขึ้น เช่น
HDD และ IC เป็นต้น เพื่อนำไปประกอบต่อเป็นสินค้าสำเร็จรูป

แนวโน้มการผลิต HDD ในปี 2550 ประมาณการว่าจะเพิ่มสูงขึ้น แต่อาจจะไม่มากเท่ากับปีก่อนๆ
โดยเพิ่มขึ้นประมาณร้อยละ 15-20 ตามการนำ HDD
ไปประยุกต์ใช้เป็นส่วนประกอบของผลิตภัณฑ์ต่างๆ เช่น โทรศัพท์มือถือ กล้องวีดีโอ เป็นต้น
หากผลิตภัณฑ์นั้นๆได้รับความนิยมมากจะส่งผลถึงปริมาณการผลิตชิ้นส่วนดังกล่าวด้วย

นอกจากนั้น แนวโน้มการผลิตชิ้นส่วนเซมิคอนดัคเตอร์ในปี 2550 อาจจะขยายตัวเล็กน้อย ร้อยละ 3
ส่วนแนวโน้มชิ้นส่วน IC ในปี 2550 ประมาณการว่า จะเพิ่มสูงขึ้นเช่นกัน ซึ่งแบ่งเป็น
Monolithic IC จะเพิ่มขึ้นประมาณร้อยละ 7-8
เนื่องจากเป็นส่วนประกอบในสินค้าเครื่องใช้ไฟฟ้าเป็นส่วนใหญ่จึงมีแนวโน้มเพิ่มขึ้นเพียงเล็กน้อยตามผลิตภัณฑ์เครื่องใช้ไฟฟ้า
ขณะที่ Other IC จะเพิ่มขึ้นประมาณร้อยละ 15-17
เป็นส่วนประกอบของผลิตภัณฑ์ค่อนข้างหลากหลายและมีการบริโภคค่อนข้างมาก

ที่มา : Semiconductor Industry Association (SIA)

การแข่งขันภายในอุตสาหกรรม

ลักษณะการแข่งขันภายในประเทศสำหรับอุตสาหกรรมนี้จะแบ่งออกเป็น 3 ระดับ
ซึ่งแต่ละระดับจะไม่แข่งขันกันโดยตรงเนื่องจากมีกลุ่มลูกค้าที่แตกต่างกัน คือ

1.  อุตสาหกรรมขนาดใหญ่ การผลิตส่วนใหญ่จะผลิตเพื่อการส่งออก
    ผู้ประกอบการส่วนใหญ่จะมาจากต่างประเทศหรือมีต่างประเทศเป็นผู้ร่วมทุน เช่น
    จากประเทศญี่ปุ่น ซึ่งบริษัทเหล่านี้จะมีฐานลูกค้าเป็นของตนเอง
    เช่นบริษัทญี่ปุ่นก็จะมีฐานลูกค้าเป็นบริษัทญี่ปุ่นเอง และได้รับความช่วยเหลือด้านเทคโนโลยี
    และเงินทุนจากบริษัทแม่ในต่างประเทศ

2.  อุตสาหกรรมขนาดกลาง การผลิตส่วนใหญ่เพื่อการส่งออกเช่นเดียวกัน
    โดยจะมีโรงงานผลิตที่ครบวงจร และไม่มีบริษัทแม่ในต่างประเทศ

3.  อุตสาหกรรมขนาดเล็ก ส่วนใหญ่จะเป็นลักษณะตึกแถว การผลิตจะมีไม่ครบวงจร
    ส่วนใหญ่จะเป็นการรับจ้างประกอบแผงวงจรอิเลคทรอนิคส์ที่ไม่ต้องอาศัยเทคโนโลยีสูง

การแข่งขันในการผลิตแผงวงจรไฟฟ้าสำเร็จรูปในประเทศไทยจัดว่าไม่สูงนัก
เนื่องจากผู้ผลิตแต่ละรายจะมีฐานลูกค้าแตกต่างกันบ้าง บริษัทจัดอยู่ในอุตสาหกรรมขนาดกลาง
โดยที่ปัจจุบันบริษัทมีคู่แข่งขันที่มีขนาดใกล้เคียงกันประมาณ 3-5 ราย
ซึ่งแต่ละรายจะมีกลุ่มลูกค้าของตนเอง
และมีนโยบายการตลาดที่แตกต่างกันออกไปจึงไม่ถือเป็นคู่แข่งโดยตรงกับบริษัท
ส่วนการแข่งขันระหว่างประเทศนั้น ประเทศที่เป็นคู่แข่งที่สำคัญของไทยคือ จีน อินโดนีเซีย และ
มาเลเซีย การผลิตในประเทศจีนซึ่งกำลังมีการเติบโต
และพัฒนาทางเศรษฐกิจอย่างรวดเร็วและเป็นที่สนใจของนักลงทุนต่างประเทศเป็นจำนวนมาก
ก็ยังไม่ถือเป็นคู่แข่งโดยตรงที่สำคัญของไทย ในขณะนี้
เนื่องจากคุณภาพการผลิตยังมีความล้าหลังกว่าไทย และแรงงานยังขาดทักษะความชำนาญในการผลิต
ดังนั้นการผลิตจะเป็นแบบง่ายๆ ไม่ซับซ้อนนัก นอกจากนี้ค่าแรงงานรวมโสหุ้ยในประเทศจีน
ที่เป็นการผลิตอุตสาหกรรมอิเลคทรอนิคส์นั้น
ในปัจจุบันค่าแรงไม่ได้แตกต่างกับเมืองไทยมากนักส่วนอินโดนีเซียมีปัญหาเกี่ยวกับความไม่มั่นคงของประเทศ
ส่วนมาเลเซียนั้นจะมีต้นทุนค่าแรงงานสูงกว่าไทยและเน้นการผลิตวงจรอิเลคทรอนิคส์ที่ใช้กับสินค้าระดับสูง
ดังนั้นหากลูกค้าต้องการที่จะหาผู้ผลิตที่มีคุณภาพดี และมีเสถียรภาพที่มั่นคงแล้ว
ประเทศไทยนับว่าได้เปรียบคู่แข่งในด้านต่างๆ เหล่านี้ อย่างไรก็ตาม ค่าแรงงานที่มีแนวโน้มสูงขึ้น
จะทำให้ความได้เปรียบของสินค้าไทยในตลาดโลกลดลง ดังนั้นการปรับปรุงคุณภาพผลิตภัณฑ์
ประสิทธิภาพการผลิต รวมทั้งการพัฒนาคุณภาพแรงงาน
และระบบการทำงานจึงเป็นสิ่งสำคัญที่จะทำให้ผู้ประกอบการไทย
มีความสามารถแข่งขันได้ในตลาดโลกสำหรับแนวโน้มด้านการแข่งขัน
คาดว่าจะเป็นการแข่งขันด้านคุณภาพการผลิต
การเทคโนโลยีการผลิตที่เหมาะสมกับต้นทุนและการกำหนดราคาขายที่สอดคล้องกัน
ส่วนการเข้ามาเป็นผู้ประกอบการในอุตสาหกรรมนี้อาจทำได้ยาก เนื่องจากต้องอาศัยเงินลงทุนสูง
ทักษะและประสบการณ์การผลิตสินค้าให้ได้คุณภาพเป็นที่เชื่อถือและยอมรับของกลุ่มลูกค้า

3. การจัดหาผลิตภัณฑ์หรือบริการ

บริษัทมีโรงงาน 1 แห่งตั้งอยู่ที่ 198 หมู่ 13 ถนนสุวรรณศร ตำบลดงขี้เหล็ก อำเภอเมืองปราจีนบุรี
จังหวัดปราจีนบุรี และอีก 1 แห่ง ตั้งอยู่ที่ 152/8 ,152/9,152/15 หมู่ 3 ถนนธัญบุรี –ลำลูกกา
ตำบลรังสิต อำเภอธัญบุรี จังหวัดปทุมธานี โดยที่โรงงานทั้งสองมีกำลังการผลิตรวมของเครื่องจักร
สำหรับเทคโนโลยี SMT (Surface Mounted) เท่ากับ 105 ล้านจุดต่อเดือน
และสำหรับเทคโนโลยี AIT (Auto Insertion Technology) เท่ากับ 50 ล้านจุดต่อเดือน
และสำหรับเทคโนโลยี COB (Chip on Board) เท่ากับ 94 ล้านเส้นต่อเดือน
นอกจากนี้บริษัทยังมีกรรมวิธีการผลิตเฉพาะอย่างได้แก่ Chemical Compound Encapsulation
การประกอบแผงวงจรอ่อน (Flexible Circuit) และการประกอบผลิตภัณฑ์อิเลคทรอนิคส์ (Box
Build)

วัตถุดิบ และผู้จำหน่ายวัตถุดิบ

วัตถุดิบที่สำคัญที่ใช้ในการผลิตคือ แผ่นวงจรพิมพ์ (PCB) แผงวงจรไอซี (IC) ไดโอด (DIODE)
รีซิสเตอร์(Resistor) และ คาพาซิเตอร์ (Capacitor)
ซึ่งจะเป็นการนำเข้าจากต่างประเทศประมาณร้อยละ 70 ที่เหลืออีกร้อยละ 30
เป็นการซื้อภายในประเทศ โดยที่บริษัทเป็นผู้จัดหาวัตถุดิบเองหรือร่วมกับลูกค้าในการจัดหาวัตถุดิบ
บริษัทจะจัดซื้อวัตถุดิบจากบริษัทในประเทศและต่างประเทศประมาณ 200 ราย
ซึ่งบริษัทเหล่านี้ส่วนใหญ่ได้ดำเนินการจัดหาวัตถุดิบให้แก่บริษัทอย่างต่อเนื่องเป็นเวลามากกว่า 6 ปี
สำหรับ ผู้จัดหาวัตถุดิบในต่างประเทศที่สำคัญของบริษัทในปัจจุบันอยู่ในประเทศสิงคโปร์
,สหรัฐอเมริกา ,จีนและยุโรปให้กับบริษัท บางรายได้จัดหาวัตถุดิบให้บริษัทมาเกือบ 10 ปี
เป็นแหล่งในการจัดหาวัตถุดิบแห่งหนึ่งที่สำคัญของบริษัท
ในการสั่งซื้อวัตถุดิบบริษัทจะทำการเปรียบเทียบราคาวัตถุดิบที่เสนอมาจากหลายแหล่งเพื่อให้ได้ราคาที่ดีสำหรับลูกค้าก่อนตัดสินใจซื้อ

สภาพปัญหาเกี่ยวกับวัตถุดิบ

จากการประกาศนโยบายสนับสนุนธุรกิจเกี่ยวกับอิเลคทรอนิคส์ของรัฐบาลไทยในปี 2548
ทำให้เกิดการขยายตัว และการแข่งขันกันมากขึ้นจากปีก่อนหน้านี้
มีการลงทุนเพิ่มขึ้นจากกลุ่มผู้ลงทุนทั้งนักธุรกิจชาวไทย และชาวต่างประเทศ
ประกอบกับโครงสร้างของสาธารณูปโภคพื้นฐานที่ดีกว่าประเทศเพื่อนบ้าน
และค่าครองชีพกับค่าแรงงานที่ต่ำกว่า ส่งผลให้ธุรกิจประเภทผลิตตามแบบจากลูกค้า (
Fabricated Part) เช่นพลาสติก, แผ่นรองยาง
มีการย้ายฐานการผลิตจากประเทศมาเลเซีย,ไต้หวัน, สิงคโปร์ มาประเทศไทยมากขึ้น
ซึ่งนับว่าเป็นผลดีต่อบริษัทฯ ที่จะสามารถมีทางเลือกซื้อวัตถุดิบจากผู้ขายที่มีจำนวนมากขึ้น
แต่อย่างไรก็ตามสืบเนื่องจากการขยายตัวของตลาดอิเลคทรอนิคส์ทั่วโลกมีผลทำให้ระยะเวลาการผลิตชิ้นส่วนวัตถุดิบของผู้ผลิตเพิ่มมากขึ้น
ทางผู้ผลิตชิ้นส่วนอิเลคทรอนิคส์ทั่วไป
ซึ่งส่วนใหญ่อยู่ต่างประเทศมีการแจ้งขอเพิ่มระยะเวลาการส่งมอบสินค้า(Lead time)
หลังจากได้รับการสั่งซื้อจากบริษัท จากผลกระทบจากปัญหานี้ทางบริษัท
ได้มีมาตรการหลักในการแก้ปัญหา โดยการแจ้งข้อมูลเกี่ยวกับความต้องการของลูกค้าของบริษัท
ผ่านทาง Website ของบริษัทฯ ซึ่งจะทำให้ผู้ขายทุกรายของบริษัททราบข้อมูลล่วงหน้า
และสามารถนำข้อมูลนี้ไปใช้ในการสำรองวัตถุดิบ, วางแผนการผลิต
รวมถึงการเตรียมเครื่องจักรเพื่อให้สอดคล้องกับความต้องการในอนาคต

กระทบต่อสิ่งแวดล้อม

การประกอบธุรกิจ PCBA เป็นอุตสาหกรรมที่ต้องใช้ตะกั่ว (Solder)
ในการเชื่อมอุปกรณ์อิเลคทรอนิคส์ต่างๆ กับแผ่นวงจรพิมพ์ (PCB)
ดังนั้นจะมีวัสดุของเหลือจากกระบวนการผลิต เช่น ไอจากการบัดกรี และเศษตะกั่ว
ซึ่งบริษัทได้มีการกำจัดวัสดุที่เหลือจากการผลิตอย่างเป็นระบบและถูกต้องตามกฎ
ระเบียบของกระทรวงอุตสาหกรรม
ส่วนไอจากการบัดกรีจะมีท่อดูดและผ่านการกรองก่อนที่จะปล่อยออก
นอกจากนี้บริษัทได้เปลี่ยนแปลงการใช้สาร Trichloroethylene ในการล้างแผ่น PCB
ก่อนนำเข้าสู่สายการผลิตเป็นการใช้น้ำ DI เป็นสารทำความสะอาดในขบวนการผลิต
ซึ่งเป็นสารที่ไม่ทำลายชั้นบรรยากาศโอโซน และจะไม่ก่อให้เกิดภาวะเรือนกระจก (Green House
Effect) โดยที่บริษัทได้รับการสนับสนุนด้านเงินทุนจากธนาคารโลก (World Bank)
ในการดำเนินการเปลี่ยนแปลงการใช้สารดังกล่าว
กลุ่มบริษัทได้มีการตรวจสอบสภาพแวดล้อมในการทำงานอย่างสม่ำเสมอ
ทำให้มั่นใจได้ว่าสภาวะแวดล้อมภายในโรงงานอยู่ในมาตรฐานที่กำหนด
โดยที่ที่ผ่านมากลุ่มบริษัทไม่เคยมีประวัติการกระทำความผิดทางกฎหมายเกี่ยวกับสิ่งแวดล้อม
นอกจากนี้ กลุ่มบริษัทยังมีการตรวจสุขภาพให้กับพนักงานปีละ 1 ครั้ง
เพื่อเป็นสวัสดิการที่ให้แก่พนักงานและเป็นการเสริมสร้างกำลังใจในการทำงานแก่พนักงานด้วย

4. งานที่ยังไม่ได้ส่งมอบ

บริษัทได้ตกลงทำการค้ากับลูกค้าบางรายในยุโรปซึ่งใช้ระบบ Just in time
เพื่อเพิ่มขีดความสามารถในการแข่งขันของบริษัทให้ทัดเทียมกับบริษัทประเภทเดียวกันในยุโรป
ทำให้มีมูลค่าสินค้าที่ยังไม่ได้ส่งมอบของลูกค้ารายนี้และลูกค้ารายอื่น รวมเป็นจำนวน 46.68
ล้านบาท ข้อดีของการเปลี่ยนมาสู่ระบบใหม่นี้จะทำให้ลดความผันผวนของบริษัท
ในแง่การผลิตของบริษัทลงไปได้บ้าง
ในขณะที่ทางลูกค้าเองก็มีความสะดวกในการรับสินค้าจากทางบริษัทมากกว่าในระบบเดิม